b'\n_START_ARTICLE_\nFuksia\n_START_SECTION_\nUtbredelse\n_START_PARAGRAPH_\nI Europa ble fuksiaene kjent tidlig i det 18. \xc3\xa5rhundre, og utover 1800-tallet ble den utbredt som prydplante, og den er fremdeles en popul\xc3\xa6r krukke- og balkongplante._NEWLINE_Det finnes rundt 100-110 arter av fuksia. Flesteparten er hjemmeh\xc3\xb8rende i S\xc3\xb8r-Amerika, med noen arter som har spredd seg nordover gjennom Mellom-Amerika opp til Mexico, og flere p\xc3\xa5 New Zealand og Tahiti. En art, Fuchsia magellanica, brer seg s\xc3\xa5 langt ut som til s\xc3\xb8rspissen av S\xc3\xb8r-Amerika p\xc3\xa5 Tierra del Fuego, i den kj\xc3\xb8lige tempererte sonen, og forvillede varianter av denne arten finnes p\xc3\xa5 De britiske \xc3\xb8yer. De fleste artene finnes likevel i den tropiske eller subtropiske sonen._NEWLINE_Fuksiaer er popul\xc3\xa6re hageplanter, men bare de herdigste artene som Fuchsia magellanica kan unntaksvis dyrkes utend\xc3\xb8rs i spesielt milde omr\xc3\xa5der langs kysten p\xc3\xa5 s\xc3\xb8rvestlandet. Ellers overvintres plantene innend\xc3\xb8rs.\n_START_SECTION_\nUtseende\n_START_PARAGRAPH_\nDe fleste fuksiaene er 0,2-4 m h\xc3\xb8ye busker. En art som er hjemmeh\xc3\xb8rende p\xc3\xa5 New Zealand, Kotokutuku (Fuchsia excorticata) er, atypisk for plantefamilien, et 12-15 m h\xc3\xb8yt tre_NEWLINE_Bladene er enten motst\xc3\xa5ende, eller st\xc3\xa5r i rosetter med 3-5 blader i hver rosett. De er lansettformede, 1-25 cm lange. Fuksiaarter kan v\xc3\xa6re l\xc3\xb8vfellende eller alltidgr\xc3\xb8nne. Blomstene er sv\xc3\xa6rt dekorative hengende \xc2\xabdr\xc3\xa5per\xc2\xbb eller \xc2\xabt\xc3\xa5rer\xc2\xbb, og kommer i store mengder gjennom sommeren og h\xc3\xb8sten. Tropiske arter blomstrer hele \xc3\xa5ret. De har fire lange, smale begerblader og fire kortere, bredere kronblader. Griffelen strekker seg ofte langt ut av blomsterkronen, og er omkranset av \xc3\xa5tte pollenb\xc3\xa6rere. Mange arter har skarpt r\xc3\xb8de begerblad og lilla kronblad, farger som tiltrekker seg kolibrier som best\xc3\xb8ver plantene. Men fargene kan variere fra hvitt til m\xc3\xb8rker\xc3\xb8dt, bl\xc3\xa5lilla og oransje. Noen f\xc3\xa5 har gultoner, og nyere hybrider har f\xc3\xa5tt farven hvitt i forskjellige kombinasjoner. Fruktene er 5-25 mm lange, r\xc3\xb8dgr\xc3\xb8nne, dypr\xc3\xb8de eller dyp lilla spiselige b\xc3\xa6r som inneholder mengder av sv\xc3\xa6rt sm\xc3\xa5 fr\xc3\xb8.\n_START_SECTION_\nStell\n_START_PARAGRAPH_\nFuksia krever lite stell og trives overalt, b\xc3\xa5de i sol og p\xc3\xa5 skyggefulle steder. De trives aller best i vandrende skygge, dvs. i litt sol og litt skygge jevnt fordelt mellom dag og ettermiddag. Planten slutter \xc3\xa5 vokse hvis det blir varmere enn 24 grader. Den trenger rikelig med vann._NEWLINE_Planten vokser fort og trenger gjerne \xc3\xa5 skifte pottest\xc3\xb8rrelse 3-4 ganger i l\xc3\xb8pet av en sesong. Fuksia trives med l\xc3\xb8s kvalitetsjord og gjerne h\xc3\xb8nsegj\xc3\xb8dsel med en gang veksten er i gang._NEWLINE_Visne blomster b\xc3\xb8r knipes av slik at planten blomstrer hele sommeren. Planten m\xc3\xa5 oppbevares frostfritt. Hvis planten utsettes for kuldegrader er skadene uopprettelige._NEWLINE_Klippes om v\xc3\xa5ren._NEWLINE_De f\xc3\xa5r st\xc3\xa5 i fred for brunskogsnegler.'